Verlengde inperking ‘laaste poging om staatskoffers te plunder’Haniff Hoosen. Foto: DA Die verlenging van die ramptoestand is net nog ŉ poging deur ŉ outokratiese regime om aan sy diktatoriale mag vas te klou en die laaste hulpfondse te plunder. Haniff Hoosen, DA-woordvoerder oor samewerkende regering en tradisionele sake, meen die verlenging van die inperking het niks te doen met lewens red nie, maar alles met die ANC se onbelemmerde drang om Suid-Afrika se kwynende staatskas leeg te maak. Pres. Cyril Ramaphosa het verlede maand gesê die ANC is beskuldigde nommer een wat korrupsie betref. Al hoe groter woede laai die afgelope paar weke op namate inligting oor die toekenning van tenders, vir veral Covid-19-toerusting, aan die lig kom. Ten spyte van toenemende oproepe dat die regering die afsonderingsregulasies wat in reaksie op die Covid-19-pandemie ingestel is heeltemal ophef, is die ramptoestand met nog ŉ maand tot 15 Oktober verleng. “Dit is gedoen om uitvoering te gee aan die regulasies wat relevant bly om die verspreiding van Covid-19-infeksies te bestuur,” het die kabinet in ŉ verklaring gesê. Hoosen is ook van mening dat die inperking nie langer enige doel het as om mense se lewensbestaan te vernietig en sakeondernemings op hul knieë te dwing nie. “In plaas van ŉ verlengde inperking moes die regering maatreëls aangekondig het om die verlammende gevolge van die inperking op Suid-Afrikaners se lewens te verlig.” Volgens Hoosen word daar verwag dat pres. Cyril Ramaphosa in die komende week aankondigings sal maak rakende die jongste stand van sake. Daar word verwag dat die land binnekort na vlak 1 van die inperking sal beweeg. “Die president moet verseker dat alle sektore van die ekonomie sake kan hervat, dat die land se grense vir internasionale reis oopgestel word en dat die aandklokreël opgehef word sodat mense vrylik rond kan beweeg. ” Dit is tyd om die irrasionele inperking te beëindig, benadruk Hoosen. “Suid-Afrikaners het geleer om met die virus saam te leef deur gehoor te gee aan Covid-19-gesondheidsprotokolle soos die dra van maskers en sosiale distansiëring. “Ons het die virus nie deur die irrasionele inperkingsregulasies oorwin nie, maar omdat Suid-Afrikaners persoonlik vir hul gesondheid en veiligheid verantwoordelikheid geneem het.”